Een vas ná konstabel langs pad doodskoot kryDie toneel waar die konstabel doodgeskiet is. Foto: Rescue Care ŉ Man het homself aan die polisie oorgegee in verband met die moord op ŉ polisiekonstabel wat Sondagmiddag in die Sydenham-gebied buite Durban doodgeskiet is toe hy ŉ stilstaande voertuig langs die M19 genader het. Brig. Vishnu Naidoo, woordvoerder van die nasionale polisiekommissaris, sê die verdagte het hom self aan die polisie by die Sydenham-polisiestasie gaan oorgee. Volgens Naidoo was die konstabel saam met kollegas besig met patrollering op die M19 wat tussen Reservoir Hills en Pinetown strek. Die polisiebeamptes het ŉ stilstaande voertuig met sy noodligte aan langs die pad opgemerk en besluit om ondersoek in te stel. “Terwyl die konstabel die voertuig genader het, het ŉ insittende in die voertuig hom doodgeskiet. Die verdagte het van die toneel gevlug, maar hom later by die Sydenham-polisiestasie oorgegee waar hy op aanklag van moord aangehou word,” het Naidoo gesê. “Die omstandighede van die moord op die konstabel is in dié stadium baie vaag. ŉ Span wat bestaan uit forensiese kenners en deurwinterde ondersoekers van die Valke is egter opdrag gegee om die moordsaak te ondersoek.” Die naam van die oorledene is nog nie bekendgemaak nie aangesien al sy naasbestaandes eers in kennis gestel moet word, maar Naidoo het bevestig hy was ŉ lid van die Sydenham-misdaadvoorkomingseenheid. Intussen het genl. Khehla John Sitole, nasionale polisiekommissaris, sy medelye met die konstabel se familie en vriende betuig. “Ek het die waarnemende provinsiale kommissaris, lt.genl. Mkhwanazi, opdrag gegee om seker te maak dat dié saak deeglik ondersoek word,” het Sitole gesê.